Bekendtgørelse for Færøerne om behandlingen af 15-17-årige, der anbringes i Færøerne Arrest

I medfør af § 27, § 33, stk. 5, § 41, § 50, § 78, stk. 5, § 80, stk. 2, § 89, stk. 2, og § 105, stk. 2, i lov nr… af… for Færøerne om fuldbyrdelse af straf m.v., og § 809, 1. pkt., i retsplejelov for Færøerne, jf. lov nr. 964 af 26. juni 2020, som ændret ved lov nr… af…, fastsættes:

Kapitel 1

*Varetægtsarrestanter*

**§ 1.** 15-17-årige varetægtsarrestanter, der ikke kan anbringes i varetægtssurrogat, anbringes i arresthuset (Færøerne Arrest).

*Stk. 2.* Reglen i stk. 1 finder tilsvarende anvendelse for så vidt angår unge, for hvem anholdelsen er opretholdt efter retsplejelovens § 785, stk. 4.

**§ 2.** 15-17-årige, der indsættes i arresthuset, placeres efter en konkret vurdering på den afdeling, hvor hensynet til at beskytte den unge mod uheldig påvirkning fra medindsatte bedst tilgodeses.

*Stk. 2.* 15-17-årige må kun i helt ekstraordinære tilfælde dele opholdsrum med indsatte over 17 år.

*Stk. 3.* Kriminalforsorgsområdet skal løbende overveje, om der er indsatte, som den 15-17-årige kan have fællesskab med.

*Stk. 4.* Når der tillades fællesskab, hvor personalet er til stede, påhviler det personalet at være særlig opmærksom på, at den 15-17-årige ikke udsættes for uheldig påvirkning.

*Stk. 5.* 15-17-årige kan tillades fællesskab med indsatte over 17 år uden personalets tilstedeværelse, hvis det er i overensstemmelse med den unges tarv, og der efter en konkret vurdering ikke antages at foreligge risiko for, at den unge udsættes for uheldig påvirkning.

*Stk. 6.* Når fællesskab tillades i henhold til stk. 5, skal der gøres notat om, med hvem det er tilladt (navn), fra hvilket tidspunkt og hvornår tilladelsen er ophørt (dato). Der skal endvidere anføres begrundelse for, at fællesskabet skønnes at være i overensstemmelse med den unges tarv.

Kapitel 2

*Personer, der er idømt fængselsstraf eller forvaring*

**§ 3.** 15-17-årige, der skal udstå fængselsstraf, anbringes i institution m.v. uden for kriminalforsorgen på Færøerne eller i Danmark, jf. straffuldbyrdelseslovens § 78, stk. 2, jf. stk. 1, medmindre

1) det skønnes at være bedst for den unge at udstå straffen på Færøerne, og der ikke kan findes en egnet institution m.v. på Færøerne, eller

2) afgørende hensyn til retshåndhævelsen taler imod anbringelse uden for arresthus eller fængsel.

**§ 4.** Ved indsættelse i arresthuset placeres de 15-17-årige efter en konkret vurdering på den afdeling, hvor hensynet til at beskytte den unge mod uheldig påvirkning fra medindsatte bedst tilgodeses.

*Stk. 2.* Der skal udfærdiges notat om valg af afdeling og om de overvejelser, der ligger til grund for valget.

*Stk. 3.* Kriminalforsorgsområdet er forpligtet til at føre et særligt tilsyn med de 15-17-årige og herunder være opmærksom på, at de pågældende ikke udsættes for uheldig påvirkning fra medindsatte.

*Stk. 4.* Kriminalforsorgsområdet skal mindst hver 14. dag drøfte den indsattes forhold og vurdere, om der er grundlag for at foretage ændringer med hensyn til placering og gennemførelse af straffuldbyrdelsen i øvrigt.

**§ 5.** Hvis kriminalforsorgsområdet finder det formålstjenligt, at en 15-17-årig får tilladelse til frigang i videre omfang end efter reglerne i kapitel 10 i udgangsbekendtgørelsen, forelægges indstilling herom for Direktoratet for Kriminalforsorgen, jf. udgangsbekendtgørelsens § 10.

**§ 6.** Kriminalforsorgsområdet skal overveje, om indsatte, der var under 18 år på gerningstidspunktet, kan løslades på prøve efter straffuldbyrdelseslovens § 79 a, stk. 2.

Kapitel 3

*Fælles bestemmelser*

**§ 7.** Når kriminalforsorgsområdet modtager en 15-17-årig varetægtsarrestant eller domfældt, skal der snarest muligt med udgangspunkt i den unges motivation og samlede forudsætninger søges etableret et særligt behandlingsprogram for eksempel i form af undervisnings- eller aktiveringstilbud for den pågældende.

*Stk. 2.* Ansøgning om dækning af eventuelle merudgifter til gennemførelse af undervisnings- og behandlingsprogrammer indsendes til Direktoratet for Kriminalforsorgen.

**§ 8.** 15-17-årige skal have adgang til fysisk udfoldelse eller træning mindst 2 timer om dagen, hvoraf mindst 1 time skal være i fri luft, medmindre dette vil være uforeneligt med varetagelsen af sikkerhedsmæssige hensyn, eller den indsatte er anbragt i sikringscelle i medfør af § 66 i straffuldbyrdelsesloven.

**§ 9.** Sager i henhold til § 3, skal fremmes mest muligt.

Kapitel 4

*Ikrafttræden*

**§ 10.** Bekendtgørelsen træder i kraft den 1. juli 2023.

*Justitsministeriet, den*